Տիգրան Զախարյան

Տիգրան Ասատուրի Զախարյան (մոտ 1865 - 1918, Բաքու), հայ բժիշկ, հասարակական-ազգային գործիչ։

Կենսագրություն 
Ծնվել է մոտ 1865 թվականին։ Ավարտել է Սանկտ Պետերբուրգի ռազմա-բժշկական ակադեմիան։ Սկզբում եղել է զինվորական բժիշկ։ 1895 թվականին մալարիայի մասին գիտական հոդված է գրել և տպագրել «Ռազմա-բժշկական հանդես» ռուսաստանյան պարբերականում։

1898 թվականի դրությամբ Տիգրան Զախարյանն ընտանիքով հավանաբար ապրել և աշխատել է Վրաստանի Գորի քաղաքում, քանզի հայտնի է, որ նրա դուստրը՝ Մարիան, 1898 թվականին այդտեղ է ծնվել։ Տիգրան Զախարյանի հինգ երեխաներից երեքը հետագայում դարձել են բժիշկներ։

1906-18 թվականների դրությամբ Տիգրան Զախարյանը որպես բժիշկ աշխատել է Բաքվում (դստեր կենսագրությունից հայտնի է, որ ինքն այդ տարիներին սովորել է Բաքվում)։ Եղել է բժշկության դոկտոր և դարասկզբին Բաքվի անվանի բժիշկներից էր։

1918 թվականի սեպտեմբերի վերջին թուրքերի Բաքու մուտքի ժամանակ ներխուժողները նրան ձերբակալել են ու սպանել մոտ 53 տարեկանում։

1936 թվականին Մոսկվայում բնակվող երեք բժիշկ զավակները (հավանաբար իրենց հոր «մեղքերի» համար) ստալինյան բռնությունների են ենթարկվել։ Մասնավորապես Մարիա Զախարյանին մինչև 1958 թվականն արգելվել է ապրել Մոսկվայում։

Գրականություն 
 Հայերի կոտորածները Բաքվի և Ելիզավետպոլի նահանգներում, 1918-1920 թթ., պատասխանատու խմբագիր՝ Ամատունի Վիրաբյան, Երևան, 2003։

Աղբյուրներ 
 
 Տիգրան Զախարյանի թոռան՝ մոսկվաբնակ բժիշկ Նատալյա Ստեփանի Ռոտինյանի (ծնվ. 1929) գրած՝ իր մոր՝ բժիշկ Մարիա Տիգրանի Զախարյանի կենսագրականը, 19.05.2004։

Հայ բժիշկներ